text: Østrig - nej, kom til Østbirk, hvis du vil lege i sne
  11 februar 2017 kl. 12.15
  Mens mange sætter kursen mod Østrig og Norge for at komme på ski i vinterferien, så boltrer børn og andre sneglade friluftsmennesker i det nordlige hjørne af TV SYDs område i den hjemlige sne.
  Solen skinner, sneen glimter, temperaturen ligger lige omkring frysepunktet og der er gang i den på kælkebakken. Enkelte steder kan langrendsskiene endda luftes på hjemlig sne. Sådan er det lørdag i området omkring Ejer Bavnehøj.
  De seneste tre-fire dage har der ligget et pænt lag sne i Horsens og Hedensted. På kælkebakken i Østbirk er snedybden lørdag slidt ned til seks centimeter efter flere dages intens aktivitet fra morgen til aften.
  
  